**LIAUDIES TEATRO ISTORIJOS SLĖPINIAI**

**Eligijus Daugnora**

**Rokiškio liaudies teatro režisierius**

Pagaliau galima susipažinti su Rokiškio Liaudies teatro pirmųjų šešiasdešimties metų istorija. Jei tai būtų popierinė knyga, ji būtų apie 2000 puslapių storumo. Dabar ji yra internete, Rokiškio kultūros centro puslapyje. Turiningo skaitymo ir žiūrėjimo pakaks kelioms dienoms.

Visada su pavydu žvelgiau į tuos liaudies teatrus, kurie sugebėjo savo istoriją iš albumų ir senų laikraščių komplektų perkelti į knygas ir pateikti teatro mylėtojams bei skaitytojams. Mano ir teatro lentynose puikuojasi Jurbarko K. Glinskio, Kretingos E. Radžiaus teatrų gyvenimui skirti puošnūs leidiniai, kuriuos, įrodinėdamas teatro istorijos populiarinimo, viešinimo ir sklaidos būtinybę, visiems rodžiau. Artinantis Rokiškio liaudies teatro 60-mečio jubiliejui buvo prieita bendros nuomonės, jog tai svarbu ir būtina. Ruošiant šio jubiliejaus projektą, prašyta lėšų ir teatro istorijos viešinimui, tos lėšos gautos. Svarstant, kokia forma pateikti visuomenei tą mūsų teatro istoriją, buvo daug diskusijų ir abejonių. Juk šiame skaitmeniniame amžiuje popierinė knyga, juolab tokia specifinė, skirta mėgėjų teatro istorijai – brangus ir ne visada pasiteisinantis malonumas. Tad galų gale apsistota prie skaitmeninės publikacijos, nes ją, esant reikalui, visada galima papildyti, sukuriant niekad neišsenkantį, visada ir visur ranka pasiekiamą informacijos šaltinį, tokį, kaip pats teatras, kuris niekada nesibaigia.

Medžiagos Rokiškio liaudies teatro istorijai iš tikrųjų buvo gausu – trys storiausi albumai, gausybė aplankų aplankėlių, segtuvų su nuotraukomis, ranka rašytais tekstais, laikraščių straipsnių iškarpomis ir interneto šaltinių atšvaitais. Iki šiol ta medžiaga dažniausiai daugiausiai naudojosi Liaudies teatro aktoriai ir režisieriai bei tie, kurie rengdavo įvairius rašto darbus, monografijas, knygas, bet platesnė visuomenė, net artimiausi teatro bičiuliai nelabai matė tuos lobius. O jų pagrindu parengti darbai, net tokia daug informacijos pateikianti knyga kaip Petro Blaževičiaus „Teatras ir Rokiškis, arba Teatrinis gyvenimas prie Nemunėlio“ (2017), netenkino teatro bendruomenės, nes Liaudies teatro istoriją nušvietė paviršutiniškai, neatspindėdama įvairiapusės ir daugialypės veiklos. Iš tų retų panaudojimų teatro istorijai būta naudos (ne tik pasirodydavo atskiri leidiniai, bet publikuota interviu, istorinių apybraižų bei kitokių straipsnių), bet būta ir žalos – dingo ar išsimėtė (kai kas ir tiesiog neišliko) dalis nuotraukų, spektaklių programėlių, afišų ir kitų istorijai svarbių dalykų.

Švenčiant teatro jubiliejų atsirado ir naujų Liaudies teatro istorijos šaltinių – dalyviai atnešė ir atsiuntė dar nematytų nuotraukų, spektaklių programėlių, prisiminimų vakaro metu taip pat pateikta įdomių refleksijų apie šešių dešimtmečių teatro veiklą, teatro žmonės susipažino su režisierių Vytauto Vajėgos bei Jono Korenkos prisiminimų rankraščiais. Abiejų šių režisierių prisiminimai rengiami spaudai ir, jei viskas vyks taip, kaip numatyta, rudenį J. Korenkos prisiminimai turėtų būti išleisti atskira knyga. Smagu bus turėti dar vieną liudijimą iš pirmų lūpų. Manau, jog netrukus tą patį galėsime pasakyti ir apie V. Vajėgos prisiminimus.

Vis dėlto didelė dalis teatro istorijai naudingos medžiagos, ypač asmeniniai režisierių ir aktorių archyvai, turbūt yra negrįžtamai prarasta. Pavyzdžiui, Jono Kavoliūno archyvas, galėjęs labai praturtinti pirmųjų trijų teatro istorijos dešimtmečių istoriją. Daug tikėtasi iš bene daugiausiai vaidmenų teatre suvaidinusio Jono Mažeikio palikimo, bet jis, saugomas Krašto muziejuje, deja, labai menkas ir prie teatro istorijos dokumentų praktiškai nieko negali pridėti. Galima tik įtarti, kokie lobiai galėjo slypėti kad ir Izidoriaus Šinkūno, Juozo Butėno, Aleksandros ir Apolinaro Kondratų ir kitų asmeniniuose archyvuose. Pakalbinti ir užrašyti jų prisiminimus jau nespėta, o senuose laikraščių puslapiuos liko menki trupinėliai.

Pirmųjų dviejų teatro gyvenimo dešimtmečių (1959–1979) medžiaga taip ir liko pati kukliausia. Maža nuotraukų, nes ir fotografuojama buvo retai, pati istorija irgi ne visada kruopščiai pildyta, dažnu atveju nelikę ne tik spektaklių programėlių, bet net spaudos atsiliepimų, pagal kuriuos būtų galima atsekti vaidintojų pavardes. Pastarųjų poros dešimtmečių teatro gyvenimas gausiai dokumentuotas, apstu faktinės medžiagos ne tik apie spektaklius, bet ir apie kūrybinį procesą, teatro keliones, dalyvavimą gausybėje festivalių.

Tvarkant archyvinę medžiagą parinkta ir naujos – įrašyti ir į tą patį interneto puslapį įkelti interviu su ilgametėmis teatro aktorėmis I. Aleksiejiene, B. Bagdoniene, R. Stankevičiūte-Vilimiene, M. Vaitkevičiūte, kurie išsamiau atskleidžia ne tik pačių aktorių kūrybinį kelią, bet ir režisierių darbo metodus, ryškiausių spektaklių kūrybinio proceso subtilybes bei reikšmingai papildo kartais sausoką dokumentų liudijimą. Tų keturių interviu, deja, labai maža. Tokių prakalbinimų, atsivėrimų teatrui bei jo aktoriams reikšmingomis progomis ar net be jų ateityje norėtųsi ir reikėtų žymiai daugiau, nes raštu, net ir keliskart paprašytas, retas atsiveria, dažniau apsiriboja keliais sausais faktais, o kalbinamas dažniausiai ima ir prisimena kažką tokio, kas sušildo faktus žmogiškąja šiluma. Patys įdomiausi juk ir būna asmeniniai ir asmeniški liudijimai. To asmeninio požiūrio labiausiai trūksta kalbant apie pirmuosius Liaudies teatro veiklos dešimtmečius.

Vis dėlto istoriją labai įdomu vartyti ir skaityti. Nors šiaip ji daugiau „švari“, skirta viešumai ir šviesiosioms veiklos pusėms, retai prasimuša aistros, kurios verda viduje, retai pajusi prakaito kvapą, repeticijų ir kūrybinių ieškojimų nervą, bet kartais joje randi ir nefasadinių dalykų. Štai 1967 m. vasario 5 d. įrašas: „Snaudžiame“, nėr jėgų darbui, reikia bartis, „bėga“ geri darbuotojai“. Įrašas darytas pieštuku, greičiausiai tuometinio režisieriaus V. Pekšio ranka. Kas turėjo nutikti, kad režisierius į oficialų teatro istorijos albumą įrašė šį sakinį? Greičiausiai tikrai kažkas nutiko, nes jau kitais 1968 m. V. Pekšys Rokiškio Liaudies teatre pastatė paskutinį spektaklį – R. Skučaitės „... Ir teisė mylėti“.

Sunkiai iš dokumentų atsekamos ir peripetijos lydėjusios J. Kavoliūno vadovavimą Liaudies teatrui. Tik interviu, duotame jau palikus teatrą, gyvenant Utenoje, režisierius prisipažino, jog tris kartus buvo metamas iš režisieriaus pareigų ir vėl į jas grąžinamas. Likusios kelių spektaklių programėlės, kuriose dviejų režisierių – Stefos Butkytės ir Jono Kavoliūno – pavardės, o kokiu būdu vyko tas režisierių bendradarbiavimas? Šis momentas buvo šiek tiek aptartas Teatro jubiliejaus metu vykusiame prisiminimų vakare, šiek tiek apie jį užsimenama jau minėtame interviu su I. Aleksiejiene, bet nemaža dar liko ir liks nutylėjimų, kurie žadina fantaziją.

Kadangi teatro istorija taip pat kaip ir pats teatras, taip pat kaip bet koks menas vis dar kuriama ir niekada nebus sukurta, reikia tarti pora žodžių apie tai, ko šioje skaitmenizuotoje istorijoje nėra, bet turėtų atsirasti. Labai gražūs ir išsamūs aktorių portretai. Bet kol kas tik tų aktorių, kurie teatre vaidino pastarąjį dešimtmetį. Būtiniausiai reikalingas kuo išsamesnis teatro bendradarbių sąrašas su kiekvieno vaidmenimis – jis tikrai bus. Bent jau tų aktorių, kurie suvaidino ne po vieną vaidmenį. Kitas dalykas, jau reiktų pradėti ir pastaruosius dešimtmečius apibendrinti – kuo būtiniausia pakalbinti režisierių Joną Buziliauską. Tik tuos kuriančius režisierius prakalbinti sunku, paprastai jie atsiveria gerokai vėliau – svarbu nepavėluoti.

Pabaigoje už reikalingą ir svarbų darbą – Rokiškio liaudies teatro istorijos skaitmeninimą – reiktų padėkoti Lietuvos kultūros tarybai, skyrusiai lėšų projekto įgyvendinimui, ir ypač Birutei Bagdonienei, vadovavusiai šiam projektui, bei Tomui Kundeliui, savo rankomis iščiupinėjusiam kiekvieną nuotrauką, kiekvieną popierėlį skanavusiam.

Ir dar. Jei vartydami Rokiškio liaudies teatro istorijos puslapius pamatysite, kad namie turite tai, kas susiję su šiuo teatru, bet to šioje istorijoje nėra (nuotraukos, afišos, programėlės ir t. t.), neškite į Kultūros centrą režisieriui E. Daugnorai. Kiekvienas dokumentas ar daiktas mums svarbus – nufotografuosime, nuskenuosime ir grąžinsime.

Skaitykite istoriją. Ir Rokiškio liaudies teatro istoriją.